བསམ་གཞིག
དཔེ་ཀློག་ལ་ལྟ་བ། 1 དེ་ཡང་ཨུ་རུ་སུའི་བསམ་བློ་མཁས་ཅན་དང་རྩོམ་པ་པོ་ཧོར་ཚན་གྱིས་“དཔེ་དེབ་ལྟ་ཀློག་མ་བྱས་ཚེདངོས་འབྲེལ་གྱི་སློབ་གསོ་ཐོབ་མི་ཐུབ། “ཅེས་ དང་། ཧྥ་རན་སིའི་མཚན་ཉིད་རིག་པ་མཁས་ཅན་དང་རྩིས་རིག་མཁས་ པ་ཏི་ཁར་གྱིས་“དཔེ་དེབ་ཡག་པོ་ཞིག་བལྟས་པ་དེ་མི་ཡ་རབས་ཅན་མང་པོ་ཞིག་དང་གཏམ་གླེང་བྱས་པ་དང་མཚུངས“ཞེས་སོགས་གསུངས་་པ་བཞིན་དཔེ་དེབ་ཀློག་པ་ནི་བསམ་བློའི་རྒྱགས་ཕྱེའི་དབུལ་བའི་མི་ བུ་དག་ལ་མཚོན་ན་སྐོམ་པ་ལ་ཆུ་མཁོ་བ་ལྟར་དུ་གྱུར་ཡོད། འཛམ་གླིང་གི་ཕུན་སུམ་ཚོགས་པའི་རིག་གནས་ལ་ལྟ་རྒྱ་དང་མཐོང་་རྒྱ་དོགས་པའི་ང་ཚོར། ཕྱི་དངོས་པོའི་དཔལ་ཡོན་དང་། ནང་བསམ་ བློའི་གོ་རྟོགས་སོགས་སྔོན་ཐོན་གྱི་མི་རིགས་དག་དང་། བསྡུར་ཐབས་ ཡེ་ནས་མེད་པ་ཞིག་ཏེ་གནམ་ས་ལྟ་བུའི་ཁྱད་པར་ཡོད་པ་ཤེས་གསལ་་ལྟར་ཡིན་ལ། མིའི་རིགས་གང་ཞིག་ཡིན་ཡང་རང་ཉིད་སྔོན་ཐོན་གྱི་ གྲལ་དུ་འགྲོ་བ་ལས་རྗེས་ལུས་སུ་གྱུར་ན་མི་ལེགས་པས། སྔོན་ཐོན་ ནི་ཇི་ལྟར་སྔོན་ཐོན་གྱི་གྲལ་དུ་སྙེགས་དགོས་ཚུལ་ལ་བསམ་བློ་ལྡན་་པ་དང་། ཇི་ལྟར་སྔོན་ཐོན་གྱི་གྲལ་དུ་འགྲོ་དགོས་ཚུལ་ལ་བསམ་བློ་ མི་ལྡན་པ་གཉིས་ཀྱི་རྗེས་སུ་འགྲོ་གི་ཡོད། དེ་ལས་ང་ཚོ་ནི་ཕྱི་མ་རེད། ཡིན་ནའང་ང་ཚོས་ཕྱི་མ་དེ་དོར་ནས་སྔ་མ་དེ་རྩོ་ལེན་བྱེད་དགོས། ཇི་ལྟར་ལེན་པར་བྱ་ཞེ་ན། ང་ཚོའི་བསམ་བློའི་རྒྱགས་ཕྱེ་འཚོལ་སྒྲུབ་ བྱེད་དགོས་པ་སྟེ། དེ་ལ་ཡང་ཏེ་པུ་ལའོ་ཀེ་ལིན་གྱིས་གསུངས་བཞིན་ སློབ་སྦྱོང་གི་རྩ་དོན་ཆེན་པོ་གསུམ་ལས། དཔེ་དེབ་ཀློག་པ་ནི་ཆེས་ མཐོང་ཆེན་བྱེད་དགོས་པ་ཞིག་རེད། དཔེ་ཀློག་ཇི་ལྟར་བྱེད་ཐུབ་ན་ དེ་ཙམ་གྱིས་ལྟ་རྒྱ་དང་མཐོང་རྒྱ་ཆེ་རུ་འགྲོ་བར་མ་ཟད་བླང་དོར་གྱི་བློ་གྲོས་རྙེད་སྲིད་པས་སོ། ། 2 དེ་ལས་ཀྱང་ཆེས་མ་བལྟས་ཐབས་མེད་ཀྱི་དཔེ་ཆ་ནི་ཕྱི་རྒྱལ་གྱི་མཁས་ དབང་དག་གིས་བརྩམས་པའི་དཔེ་ཆ་དག་ཡིན་ལ། ཤེས་རིག་དར་ བའི་ཡང་རྩེར་སོན་པའི་སྔོན་ཐོན་གྱི་མི་རིགས་དེ་དག་གི་བླ་ན་མེད་པའི་བསམ་བློའི་རིན་ཐང་གིས་ང་ཚོ་རྗེས་ལུས་ཀྱི་མལ་ལས་ཡར་འགྲེང་ སྟེ་འོད་ཟེར་ལམ་ལམ་འཕྲོ་བའི་དུས་རབས་གསར་པའི་འཇིག་རྟེན་དུ་ཇི་ལྟར་མདུན་བསྐྱོད་བྱ་དགོས་ཚུལ་གྱི་བསླབ་བྱ་དང་མདུན་ལམ་ བསྟན་ཡོད་པས་སོ།། དཔེ་དེབ་ཀློག་པའི་བྱ་བ་ཧ་ཅང་གུ་དོག་པའི་ང་ཚོའི་དགེ་རྒན་དང་།སློབ་མའམ། ཤེས་ཡོན་ཅན་གྱི་མི་སྣ་མང་ཆེ་བ་དག་གིས་ཀྱང་རང་ རིགས་ཀྱི་མཁས་དབང་དག་གིས་བརྩམས་པའི་“སྔོན་ཆད་མ་བྱུང་པ་ཡང་འདིར་བརྗོད་མེད་“པའི་དཔེ་དེབ་ཙམ་ལས།“སྔོན་ཆད་མ་བརྗོད་པ་ཞིག་འདིར་བརྗོད་ཡོད་“པའི་དཔེ་ཆ་ཞིག་གཏན་ནས་ཀློག་ཐུབ་ཀྱིན་མེད་ལ། སྔོན་ཐོན་གྱི་མི་རིགས་གཞན་པའི་ཕུལ་དུ་བྱུང་བའི་རིག་ གནས་ལ་ནམ་ཡང་མཇལ་བའི་སྐལ་བ་ལྡན་མེད། དེ་བས་ང་ཚོ་ན་གཞོན་རྣམས་ཀྱིས་ངེས་པར་དུ་དཔེ་ཀློག་གི་ཤེས་བྱ་སྦྱོང་བ་གལ་ཆེན་དུ་འཛིན་ནས། མིའི་རིགས་ཀྱི་གོ་རྟོགས་མཐོར་འདེཊ་ དང་། འཚོ་བ་ཡང་དེ་བས་བདེ་སྐྱིད་དང་ལྡན་པ་ཞིག་ཏུ་ལེགས་བཅོས་ བྱེད་དགོས། ཡིན་ནའང་ཆེས་ཡིད་སྐྱོ་བ་ཞིག་ལ་ང་ཚོའི་མི་རིགས་ཀྱི་རིག་གནས་་ཧ་ཅང་ཆུ་ཚད་དམའ་བའི་རྐྱེན་གྱིས། མ་བལྟས་ཐབས་མེད་ཀྱི་དཔེ་ ཆ་གང་མང་ཞིག་སློབ་ཆེན་གྱི་དགེ་རྒན་རེ་ཟུང་ཙམ་ལས་ཕལ་ཆེ་བ་ ཞིག་གིས་ཀློག་ཐུབ་ཀྱིན་མེད། 3 བསམ་བློའི་སྔོན་ཐོན་ནུབ་ཕྱོགས་རྒྱལ་ཁབ་ཀྱི་མཁས་དབང་དག་གིས་ བརྩམས་པའི་དཔེ་ཆ་གང་མང་ཞིག་རང་གི་སྐད་ཡིག་ཐོག་བསྒྱུར་བསྐྲུན་ བྱེད་རྒྱུ་ནི་ཤེས་ཡོན་ཅན་དག་གི་ཕྲག་ཏུ་བབས་པའི་འོས་འགན་དང་ བྱ་བ་གལ་ཆེན་ཞིག་ཏུ་མཐོང་། གང་ལགས་ཞེ་ན་མི་རིགས་གཞན་གྱི་རླབས་ཆེན་གྱི་དཔེ་ཆ་དག་བསྒྱུར་བསྐྲུན་བྱེད་ཐུབ་ན་ང་ཚོ་དྲག་ཞན་ཐམས་ཅད་ཀྱིས་ཀློག་ཐུབ་པར་མ་ཟད། བསམ་བློའི་དཔལ་ཡོན་གྱི་སྟོང་ཆ་མི་ཉུང་བ་ཞིག་ཁ་སྐོང་ཐུབ་ པ་དང་། སྐད་རིགས་ལ་བྱང་ཆུབ་པའི་ཤེས་ཡོན་ཅན་རེ་ཟུང་ལས་ ཕལ་ཆེ་བས་མི་རིགས་གཞན་གྱི་རིགས་གནས་ལ་རྒྱུས་ལེན་བྱེད་མི་ ཐུབ་པའི་དཀའ་ངལ་འདི་སེལ་ཐུབ་པར་སྙམ། མི་སུ་ཞིག་ཡིན་ཡང་ལྟ་ཚུལ་གཅིག་ཁོ་ནར་འཐམ་སྟེ་སྡད་པ་ཡིན་ན་ ནམ་ཡང་འཕོ་འགྱུར་དང་ཡར་རྒྱས་ཡོང་མི་སྲིད་ལ། དོགས་སློང་ དང་། དགག་སྒྲུབ། ལེགས་བཅོས་ཀྱི་བསམ་བློ་དང་བྲལ་བའི་མི་ ལ་མདུན་སྐྱོད་ཀྱི་སྤོབས་པ་དང་། བླང་དོར་གྱི་བློ་མིག་ལྡན་མི་སྲིད་ དོ།། སློབ་གསོའི་དཔེ་དེབ་ཇི་ལྟར་ཀློག་ཐུབ་པ་དེ་ཙམ་གྱིས་མི་ལ་གནམ་ ས་གོ་འབྱེད་པ་ལྟར་མཐོང་རྒྱ་ཆེ་རུ་འགྲོ་བ་དང་། སྒྱིད་ལུགས་ཀྱི་སྤྱི་ ཚོགས་དང་ཁོར་ཡུག་འདིར། ལྟ་ཚུལ་གསར་པ་ཞིག་དང་། ལེགས་ བཅོས་ཀྱི་རང་བཞིན་ཞིག་མཐོང་བའི་བློ་གྲོས་རྒྱས་པར་འགྱུར། 4 གཞན་ཡང་སུའུ་ལེན་གྱི་སློབ་གསོ་མཁས་ཅན་སུའུ་ཧུའོ་ལུའུ་ལུན་ སི་ཅིན་གྱིས་“ལྟ་ཀློག་བྱ་རྒྱུའི་དཔེ་དེབ་དང་དུས་དེབ་ཁག་ཧ་ཅང་ཏན་ཏིག་གིས་གདམ་གསེས་བྱ་དགོས།བལྟ་རྒྱུའི་དཔེ་དེབ་དག་ཚོ་འཛིན་ བྱེད་མཁས་པོ་བྱས་ཏེ། སློབ་སྦྱོང་གི་སྒྲིག་ལམ་ལ་གནོད་པའི་དཔེ་ དེབ་རྣམས་འདོར་ཐུབ་པ་བྱེད་དགོས་“ཞེས་པ་ལྟར་སློབ་སྦྱོང་གི་སྐབས་ སུ་དཔེ་ཆ་ངན་པ་རྣམས་འདོར་ཐུབ་པ་བྱེད་དགོས་ལ། དོན་དངོས་ ལག་ཏུ་བླང་བྱའི་ཐོག་ནས་བཅུད་ལེན་བྱེད་པ་གཙོ་གནད་དུ་བཟུང་ནས་བསམ་པའི་ཐོག་ཉམས་མྱོང་དང་བསླབ་བྱ་ལེན་དགོས་པ་ཞིག་རེད། འཛམ་གླིང་གི་སྙན་གྲགས་བླ་ན་མཐོ་བའི་མཁས་པ་དག་གི་བསམ་བློ་དང་། ཆབ་སྲིད། གསར་གཏོད། དམག་དོན་སོགས་འཇིག་རྟེན་ གྱི་འཚོ་གནས་སྟེང་ཡང་དག་པའི་ལག་ལེན་དང་། ཉམས་མྱོང་ཕུན་ སུམ་ཚོགས་པ་ཞིག་བཅུད་ལེན་བྱེད་རྒྱུ་ཡོད་པ་དེ་དག་ང་ཚོའི་མ་འོངས་བའི་རེ་ལྟོས་བྱ་ཡུལ་ན་གཞོན་རྣམས་ཀྱི་འགན་འཁྲི་ཡིན་པ་ཤེས་ དགོས། 5 ང་ཚོའི་ཕྱི་དང་ནང་གི་འཚོ་གནས་དེང་རབས་ཅན་དུ་བསྒྱུར་བའམ། འཕོ་འགྱུར་ཅན་དུ་གཏོང་བ་ལ་ཏེ་པུའུ་ལའོ་ཀེ་ལན་གྱི་དགོངས་པ་བཞིན་སློབ་སྦྱོང་བྱ་རྒྱུའི་ཐད་རྩ་དོན་ཆེན་པོ་གསུམ་གྱི་སྟེང་ནས་འགྲོ་ དགོས་པར་བསྟན་ཡོད། དེ་ནི་“མཐོང་ཐོས་རྒྱ་ཆེར་གཏང་བ་དང་། དཔེ་ཆ་མང་ཙམ་ཀློག་དགོས་པ། ཚོད་ལྟ་ཡང་ཡང་བྱ་དགོས་པ་“བཅས་ རྩ་དོན་ཆེན་པོ་གསུམ་ཡིན་ལ། དབྱིན་ཇི་རྩོམ་པ་པོ་གྲགས་ཅན་ཤིག་ སེ་པིར་གྱིས་“དཔེ་དེབ་ནི་མིའི་རིགས་ཀྱི་ཤེས་བྱ་ཕྱོགས་བསྡོམ་དང་། འཛམ་གླིང་ཡོངས་ཀྱི་འཚོ་བཅུད་གཅིག་ཡིན་“ཞེས་གསུངས་ཡོད་པ་དང་། ཨ་རིའི་དངོས་ཁམས་རིག་པ་མཁས་ཅན་ཁའེ་ལེས་ཀྱིས་ ཀྱང་“དཔེ་དེབ་གསར་པ་ནི་གྲུ་གཟིངས་ཤིག་དང་འདྲ་བར་ང་ཚོ་གུ་དོགས་པའི་གནས་ནས་འཚོ་བའི་མཐའ་ཡས་པའི་རྒྱ་མཚོར་འཁྲིད་ངེས་ཡིན“ཞེས་སོགས་ཉམས་མྱོང་གི་བསླབ་བྱ་ལྷུག་པོར་བསྩལ་ཡོད་ པ་བཞིན། དཔེ་ཆ་ཀློག་པའི་བྱ་བ་ལ་འཇུག་པ་དང་། དེ་ལ་སྤྲོ་བའི་ མི་རིགས་གང་ཞིག་ཡིན་ཡང་དེའི་མདུན་ལམ་ནི་འཕེལ་རྒྱས་ཀྱི་ལམ་ དུ་བསྐྱོད་ཐུབ་པ་ཡིན་ཞིང་། འཕེལ་རྒྱས་དེའི་ཁྲོད་ནས་མིའི་རིགས་ ཀྱི་སྤྱི་ཚོགས་ཀྱི་འཚོ་གནས་ཡང་དོན་སྙིང་ལྡན་པ་ཞིག་ཏུ་འགྱུར་བར་་་ ཡིད་ཆེས་བྱེད་ཆོག། དེ་ལས་ལྡོག་སྟེ་མིའི་ཀུན་སྤྱོད་དང། ལྟ་བ། བསམ་བློ་སོགས་གཅིག་ ཏུ་གྱུར་པའི་དཔེ་དེབ་ཁོ་ན་ཀློག་པའི་མི་རིགས་ཀྱི་མདུན་ལམ་ནི་འཕོ་འགྱུར་མེད་པའི་མུན་ནག་གི་འཇིག་རྟེན་ལས། འོད་སྟོང་ལྡན་པའི་ མི་ཡུལ་གྱི་མཐོ་རིས་སུ་སྙེགས་པའི་སྤོབས་པ་དང་། སྙིང་སྟོབས་ནམ་ཡང་ ཡོད་མི་སྲིད་ལ། དེ་དག་འདས་པའི་ལོ་རྒྱུས་དང་དངོས་ཡོད་མཐོང་ ཐོས་ཀྱིས་མཛུབ་སྟོན་དང་། ར་སྤྲོད་བྱས་ཡོད་པས་སུས་ཀྱང་རྟོགས་ པར་འགྱུར་བ་ཞིག་མ་ཡིན་ནམ། ༢༠༡༠ /༢ / ༡༨